Държавен вестник, бр. 23, 2026 г., стр. 14

СТР.  14	
Д Ъ Р Ж А В Е Н  В Е С Т Н И К 	
БРОЙ  23
ОПРЕДЕЛЕНИЕ № 2
от 19 февруари 2026 г.
по конституционно дело № 13 от 2025 г.
Конституционният съд в състав: предсе­
дател: Павлина Панова, членове: Надежда 
Джелепова, Атанас Семов, Красимир Влахов, 
Янаки Стоилов, Соня Янкулова, Борислав 
Белазелков, Десислава Атанасова, Галина 
Тонева, Сашо Пенов, Невин Фети, Орлин 
Колев, при участието на секретар-прото­
колиста Росица Симова разгледа в закрито 
заседание на 19.02.2026 г. конституционно 
дело № 13/2025 г., докладвано от съдия Га­
лина Тонева.
Производството е по чл. 149, ал. 1, т. 2 от 
Конституцията на Република България и е 
във фазата на разглеждане по същество.
Конституционно дело № 13/2025 г. е обра­
зувано на 6.10.2025 г. по искане на 49 народни 
представители от 51-вото Народно събрание 
за установяване на противоконституционност 
на чл. 8, ал. 4 и чл. 9, ал. 8 и 9 от Закона за 
противодействие на корупцията (обн., ДВ, 
бр. 84 от 2023 г.; отм. бр. 16 от 10.02.2026 г.) 
(ЗПК) и на Решение за приемане на Правила 
за дейността на Номинационната комисия 
и провеждане на процедура по номинира­
не, разглеждане на кандидатури и избор на 
членове на Комисията за противодействие 
на корупцията, прието от 51-вото Народно 
събрание на 11 юли 2025 г. (ДВ, бр. 58 от 
2025 г.), поради твърдяно нарушение на чл. 1, 
чл. 8 и чл. 67, ал. 1 от Конституцията.
С определение на Конституционния съд от 
18.11.2025 г. искането е допуснато за разглеж­
дане по същество. В хода на разглеждането на 
делото по същество, на 10.02.2026 г. в „Държа­
вен вестник“, бр. 16 от 2026 г., е обнародван 
Закон за изменение и допълнение на Закона 
за Сметната палата, приет от 51-вото Народно 
събрание на 28.01.2026 г. С § 25 от преходните 
и заключителните разпоредби е прието, че 
„[т]ози закон отменя Закона за противодей­
ствие на корупцията (обн., ДВ, бр. 84 от 2023 г.; 
изм., бр. 13 от 2024 г. и бр. 57 от 2025 г.)“. 
С отмяната на Закона за противодействие 
на корупцията се прекратява съществува­
нето на Комисията за противодействие на 
корупцията като орган, до чието формиране 
и функциониране се отнасят оспорените раз­
поредби. Вследствие на това тези разпоредби 
губят правно действие.
Оспореното Решение за приемане на 
Правила за дейността на Номинационната 
комисия и провеждане на процедура по номи­
ниране, разглеждане на кандидатури и избор 
на членове на Комисията за противодействие 
на корупцията е прието от 51-вото Народно 
събрание на 11 юли 2025 г. на основание 
чл. 86, ал. 1 от Конституцията и чл. 8, ал. 4 
от отменения Закон за противодействие на 
корупцията. Съгласно цитираната разпоредба 
от ЗПК (отм.) „[Н]оминационната комисия 
разглежда мотивираните предложения за 
членове на Комисията, направени от народ­
ни представители или от юридически лица с 
нестопанска цел в обществена полза, извършва 
подбор за допустимост и след публична про­
цедура за изслушване и обсъждане представя 
доклада по чл. 9, ал. 9 на постоянната комисия 
на Народното събрание, отговаряща за про­
тиводействието на корупцията. Правилата за 
работа на Номинационната комисия се при­
емат от постоянната комисия на Народното 
събрание, отговаряща за противодействието 
на корупцията“. С отмяната на законовото 
основание, на което е прието, и със закри­
ването на Комисията за противодействие на 
корупцията оспореното решение губи правно 
значение и не поражда самостоятелен правен 
ефект.
Вследствие на отмяната на оспорените раз­
поредби като част от отменения изцяло Закон 
за противодействие на корупцията и съгласно 
постоянната практика на Конституционния 
съд, конституционно дело № 13/2025 г. остава 
без предмет, тъй като те вече не са част от 
законодателството. 
Въз основа на изложените съображения 
и на основание чл. 26, ал. 1 във връзка с 
чл. 25, ал. 2 от Правилника за организацията 
на дейността на Конституционния съд иска­
нето следва да бъде отклонено и върнато на 
подателя, а производството по конституцион­
ното дело да бъде прекратено, поради което 
Конституционният съд
О П Р Е Д Е Л И :
Отклонява искането на 49 народни пред­
ставители от 51-вото Народно събрание за 
установяване на противоконституционност 
на чл. 8, ал. 4 и чл. 9, ал. 8 и 9 от Закона за 
противодействие на корупцията (обн., ДВ, 
бр. 84 от 2023 г.; отм., бр. 16 от 2026 г.) и на 
Решение за приемане на Правила за дейността 
на Номинационната комисия и провеждане 
на процедура по номиниране, разглеждане на 
кандидатури и избор на членове на Комисията 
за противодействие на корупцията, прието от 
51-вото Народно събрание на 11 юли 2025 г. 
(ДВ, бр. 58 от 2025 г.). 
Прекратява производството по конститу­
ционно дело № 13/2025 г. 
Връща искането на подателя.
Председател: 
Павлина Панова
1023